મૌલિકની આંખ સામે પણ વાત સંભાળતા સન્નાટો છવાઈ ગયો. સ્પર્શે વાત આગળ ધપાવતાં કહ્યું. ‘મેં પણ પરિસ્થિતિનો તાગ મેળવતાં લજ્જાના ઘરેથી જવાનું ઉચિત સમજ્યું. થોડાં દિવસ મેં ધીરજ રાખી. મને વિશ્વાસ હતો કે લજ્જા એના પપ્પાને જરૂરથી માનવી લેશે. મને પણ ઉતાવળિયું પગલું ભરવાનો અફસોસ થયો. કદાચ છેલ્લાં પાંચ વરસમાં પહેલીવાર આટલો બધો સમય લજ્જાથી દૂર રહ્યો એટલે હું નાસીપાસ થઈ ગયો હતો. મને બીક લાગવા માંડી હતી કે લજ્જાને ગુમાવી ન બેસુ. પણ મારો ડર સાચો સાબિત થયો. થોડા મહિના પછી લજ્જાના ઘરે ગયો ત્યારે એના પપ્પાએ લજ્જાના લગ્નનાં સમાચાર આપ્યા અને કાયમ માટે લજ્જાની જીદંગીથી દૂર જવાની ધમકીવાળી વિનંતી પણ કરી.